ZAPISNIK
16. sjednice Općinskog vijeća Općine Bilice
od 01. lipnja 2023. 


I. OTVARANJE SJEDNICE

Sjednica je održana 01. lipnja 2023. godine u prostorijama Općine Bilice, s početkom u 9:00 sati. Predsjednik Općinskog vijeća Općine Bilice, gospodin Neven Mikulandra pozdravlja sve nazočne i otvara 16. sjednicu Općinskog vijeća Općine Bilice. Prozivkom je utvrdio da je nazočno 8 vijećnika: Neven Mikulandra, Mario Mikulandra, Siniša Dragutin, Ivica Ćaleta, Ive Ćaleta – Car, Niko Mikulandra, Anita Jakšić i Vlatko Petrović, potom utvrđuje da  postoji  kvorum za pravovaljano odlučivanje. 
U 9:02 sati predsjednik općinskog vijeća Općine Bilice, Neven Mikulandra daje vijećnicima na raspolaganje aktualnih 30 minuta.
Vijećnik gospodin Ivica Ćaleta pita što se događa s cestom Bure – Vrulje? Pojašnjava kako je rečeno da se čeka natječaj, da je natječaj prošao kao i žalbeni rok, da su strojevi otišli, a da je rečeno do 01. svibnja da će biti riješeno. Načelnik pojašnjava da tvrtka Ceste Šibenik ima prioritetna područja u svibnju i lipnju koja obuhvaćaju županijske ceste, a prema zadnjoj informaciji od ponedjeljka se kreće s radovima u Bilicama. 
Vijećnik Ivica Ćaleta također kaže kako je odronjena riva u Vruljama i pita kada će to biti sanirano te kad će golovi na igralištu biti postavljeni i rasvjeta na mostiću? Načelnik pojašnjava da se čekaju samo blokovi za rivu i da će uskoro i to biti sređeno. Golovi za igralište su zavareni i treba ih postaviti, a što se tiće rasvjete da je problem s dobavljačem jer im nedostaje ljudi, pa ne stižu sve po terenu obaviti s dva čovjeka, ali da će se uskoro i to riješiti jer više nama vremena za čekati. 
Potpredsjednik općinskog vijeća gospodin Vlatko Petrović kaže kako već 20 dana ne radi rasvjeta u zaseoku Bure te da je potrebno popraviti. Načelnik pojašnjava kako kvar nitko nije prijavio te da se nije znalo za to ali da će kvar biti prijavljen odmah nakon sjednice. 
Vijećnik gospodin Ive Ćaleta – Car pita da li je za taxi boat potrebno tražiti koncesiju od općine kao i za rent a boat? Vijećnik gospodin Mario Mikulandra kaže kako je potrebno općini plaćati koncesiju. Potpredsjednik općinskog vijeća gospodin Vlatko Petrović kaže kako se ne bi složio s tim podatkom jer se taxi boat registrira u gradu Šibeniku i plaćalo se gradu do sada, ali da je potrebno provjeriti da li se što mijenjalo. 
Predsjednik općinskog vijeća gospodin Neven Mikulandra kaže kako u komunalnom poduzeću fali barem još dvoje ljudi koji bi održavali zelene površine jer je fizički nemoguće stići srediti cijelo mjesto s troje ljudi te da je potrebno barem još dvoje ljudi zaposliti u sezoni. Vijećnici podržavaju navedeni prijedlog.  
Vijećnik gospodin Ivica Ćaleta pita da li se može pokositi šetnica u Vruljama jer je prevelika trava? Načelnik pojašnjava da se ne smije zasad još ništa po šetnici raditi dok projekt ne bude gotov. 
Vijećnik gospodin Mario Mikulandra pita da li će se asfaltirati i najstarija ulica u zaseoku Mikulandre kad se budu asfaltirale ostale ceste? Načelnik pojašnjava da asfaltiranje te ulice nije sad u planu, ali da se može na jesen asfaltirati. 
Vijećnica gospođa Anita Jakšić ima primjedbu na postavljanje prometnog ogledala kod kafića Relax, pojašnjava da ogledalo ne prikazuje stvarno stanje, već udaljava i prikazuje da su automobili puno dalje nego što stvarno jesu i da ga je potrebno zamijeniti. 
Vijećnica gospođa Anita Jakšić također pita da li se zna koliki je prihod od prireza koji će se ukinuti sljedeće godine i kako će se taj dio nadopuniti u proračunu? Pročelnik kaže da će provjeriti taj podatak jer ne može sa sigurnošću reći točan iznos. 
Vijećnik gospodin Niko Mikulandra pita za izvješće Turističke zajednice i Komunalnog poduzeća Bilice d.o.o. Pročelnik kaže da će biti spremno za sljedeću sjednicu. 
Kako se za riječ nitko više nije javio predsjednik Općinskog vijeća Općine Bilice gospodin Neven Mikulandra predlaže da se krene na Dnevni red.
Predsjednik Općinskog vijeća Općine Bilice, Neven Mikulandra daje na glasovanje Dnevni red 16. sjednice Općinskog vijeća te utvrđuje: 8 glasova ZA, 0 PROTIV i 0 UZDRŽANIH. 
Nakon obavljenog glasovanja utvrđuje da je Dnevni red 16. sjednice Općinskog vijeća Općine Bilice prihvaćen sa 8 glasova ZA.

Slijedom navedenog Dnevni red 16. sjednice će glasiti:

DNEVNI RED 16. SJEDNICE OPĆINSKOG VIJEĆA OPĆINE BILICE ĆE GLASITI:

D N E V N I  R E D
1. Verifikacija Zapisnika sa 15. sjednice Općinskog vijeća održane 10.05.2023. godine.
2. Prijedlog Odluke o Izmjenama i dopunama Odluke o koeficijentima za obračun plaće službenika i namještenika Jedinstvenog upravnog odjela Općine Bilice.
3. Prijedlog Rješenja o utvrđivanju prijedloga kandidata za imenovanje sudaca porotnika u Općinski sud u Šibeniku.
4. Prijedlog Zaključka o odobrenju novčane pomoći Župi Uznesenja Marijina Žirje.


II. VOĐENJE PREDLOŽENIH TOČAKA DNEVNOG REDA


Točka 1.
Verifikacija zapisnika sa 15. sjednice Općinskog vijeća održane od 10. svibnja 2023.godine

Kako nitko nije imao primjedbe na Zapisnik sa 15. sjednice Općinskog vijeća Općine Bilice održane 10.05.2023. godine, predsjednik Općinskog vijeća Općine Bilice gospodin Neven Mikulandra daje na verifikaciju Zapisnik 15. sjednice Općinskog vijeća održane 10.05.2023. godine te utvrđuje da je zapisnik verificiran jednoglasno. 


Točka 2. 
Prijedlog Odluke o izmjenama i dopunama Odluke o koeficijentima za obračun plaće službenika i namještenika Jedinstvenog upravnog odjela Općine Bilice

	Predsjednik Općinskog vijeća Općine Bilice, gospodin Neven Mikulandra daje riječ pročelniku Jedinstvenog upravnog odjela Općine Bilice koji pojašnjava da je zaprimljena uputa Ministarstva pravosuđa i uprave kojom je propisano da radna mjesta s različitim klasifikacijskim rangom ne mogu imati isti koeficijent za obračun plaće, što bi značilo da radno mjesto Višeg savjetnika za imovinsko pravna pitanja i društvene djelatnosti (klasifikacijski rang 4.) i Višeg savjetnika za komunalne djelatnosti, gospodarstvo i poljoprivredu (klasifikacijski rang 4.) i radno mjesto Višeg stručnog suradnika za proračun, financije i računovodstvo (klasifikacijski rang 6.) ne mogu imati isti koeficijent od 1,61 propisan Odlukom o koeficijentima Općine Bilice. Potrebno je navedenu Odluku izmijeniti na način da radna mjesta s manjim klasifikacijskim rangom imaju veći koeficijent od onih s većim klasifikacijskim rangom. Stoga se predlaže kako su radna mjesta Višeg savjetnika za imovinsko pravna pitanja i društvene djelatnosti i Višeg savjetnika za komunalne djelatnosti, gospodarstvo i poljoprivredu upražnjena da se tim radnim mjestima poveća koeficijent na 1,70 kako bi se izbjeglo smanjenje koeficijenta, a ujedno i plaće osobi na popunjenom radnom mjestu Višeg stručnog suradnika za proračun, financije i računovodstvo. 
[bookmark: _Hlk137015745]	Kako se za riječ nitko nije javio predsjednik Općinskog vijeća Općine Bilice daje Prijedlog Odluke o Izmjenama i dopunama Odluke o koeficijentima za obračun plaće službenika i namještenika Jedinstvenog upravnog odjela Općine Bilice na glasovanje i utvrđuje 8 glasova ZA, 0 PROTIV i 0 UZDRŽANIH. 
[bookmark: _Hlk137015782]Predsjednik Općinskog vijeća Općine Bilice utvrđuje da je Odluka o Izmjenama i dopunama Odluke o koeficijentima za obračun plaće službenika i namještenika Jedinstvenog upravnog odjela Općine Bilice prihvaćena jednoglasno sa 8 glasova ZA.
	Odluka o Izmjenama i dopunama Odluke o koeficijentima za obračun plaće službenika i namještenika Jedinstvenog upravnog odjela Općine Bilice prilaže se ovom zapisniku i čini njegov sastavni dio. 


Točka 3.
Prijedlog Rješenja o utvrđivanju prijedloga kandidata za imenovanje sudaca porotnika u Općinski sud u Šibeniku

Predsjednik Općinskog vijeća Općine Bilice, gospodin Neven Mikulandra daje riječ pročelniku Jedinstvenog upravnog odjela Općine Bilice koji pojašnjava da se traže suci porotnici u Općinskom sudu u Šibeniku na razdoblje od 4 godine te da je potrebno predložiti kandidate. 
Predsjednik općinskog vijeća Općine Bilice, gospodin Neven Mikulandra otvara raspravu.
Vijećnica gospođa Anita Jakšić pita da li se mogu imenovati osobe koje su već bile imenovane prošli put? Predsjednik općinskog vijeća Općine Bilice odgovara da se ne može tek tako samo postaviti nekoga već je potrebno pitati predložene da li se s tim slažu.  
Nakon rasprave vijećnici predlažu:
1. Joško Erceg
2. Nevenka Milošević
3. Joško Ćaleta 
Kako se za riječ nitko više nije javio predsjednik Općinskog vijeća Općine Bilice daje Prijedlog Rješenja o utvrđivanju prijedloga mandata za imenovanje sudaca porotnika u Općinskom sudu u Šibeniku na glasovanje i utvrđuje 8 glasova ZA, 0 PROTIV i 0 UZDRŽANIH. 
[bookmark: _Hlk137019586]Predsjednik Općinskog vijeća Općine Bilice utvrđuje da je Rješenje o utvrđivanju prijedloga kandidata za imenovanje sudaca porotnika u Općinski sud u Šibeniku prihvaćeno jednoglasno sa 8 glasova ZA.
	Rješenje o utvrđivanju prijedloga kandidata za imenovanje sudaca porotnika u Općinski sud u Šibeniku prilaže se ovom zapisniku i čini njegov sastavni dio. 





Točka 4.
Prijedlog Zaključka o odobrenju novčane pomoći Župi Uznesenja Marijina Žirje

	Predsjednik Općinskog vijeća Općine Bilice gospodin Neven Mikulandra pojašnjava da je Župa Uznesenja Marijina Žirje podnijela zahtjev za novčanu pomoć zbog obnove unutarnjih zidova župne crkve sv. Marije te je potrebno odrediti iznos novčane pomoći. 
Predsjednik općinskog vijeća Općine Bilice, gospodin Neven Mikulandra otvara raspravu.
Vijećnica gospođa Anita Jakšić kaže da je protiv bilo kakve donacije dok naša Crkva prikuplja donacije od mještana i vjernika. Načelnik Općine Bilice, gospodin Josip Ćaleta Car kaže da je par puta osobno kontaktirao svećenika ali da je njegov stav takav da neće traži pomoć općine, ali da se u svakom trenutku može javiti, zatražiti i reći što je potrebno za Crkvu i da će općina izaći u susret i pomoći. Predsjednik općinskog vijeća Općine Bilice gospodin Neven Mikulandra kaže kako bi volio da i naš župnik dostavi dopis, navede radove koji se trebaju napraviti i troškove i da bi općina financijski sudjelovala u okviru svojih mogućnosti, a također bi se organizirali radovi i sve što bude potrebno, ali da prvo treba krenuti s inicijativom župnika. 
Predsjednik Općinskog vijeća Općine Bilice predlaže novčanu pomoć u iznosu od 1.000 € za Župu Uznesenja Marijina Žirje i daje navedeni prijedlog na glasovanje te utvrđuje 7 glasova ZA, 1 PROTIV i 0 UZDRŽANIH.
Utvrđuje da je navedeni prijedlog od 1.000 € prihvaćen sa 7 glasova ZA.
Kako drugih prijedloga nije bilo predsjednik općinskog vijeća Općine Bilice daje Prijedlog Zaključka o odobrenju novčane pomoći Župi Uznesenja Marijina Žirje na glasovanje i utvrđuje 7 glasova ZA, 1 PROTIV i 0 UZDRŽANIH. 
[bookmark: _Hlk137024166]Predsjednik Općinskog vijeća Općine Bilice utvrđuje da je Zaključak o odobrenju novčane pomoći Župi Uznesenja Marijina Žirje prihvaćen sa 7 glasova ZA.
	Zaključak o odobrenju novčane pomoći Župi Uznesenja Marijina Žirje prilaže se ovom zapisniku i čini njegov sastavni dio. 

U 09 sati i 38 minuta predsjednik Općinskog vijeća Općine Bilice, gospodin Neven Mikulandra zahvaljuje svim prisutnima te zaključuje sjednicu.



 

Zapisnik vodila                                 					PREDSJEDNIK
Dajana Goreta                          					           Neven Mikulandra







